चौथा लाॅकडाउन:मोहल्लों में किराना-सब्जी दुकानों को छूट, स्टेशनरी और लांड्री भी खुलेंगे
भीड़ कैसे लगवा दी... लॉकडाउन अभी बाकी है
राजधानी में लगातार चौथी बार लॉकडाउन बढ़ा दिया गया है। 6 मई को खुलने वाले बाजार-कारोबार अब पूरी तरह से 17 मई को सुबह 6 बजे से खुलेंगे। लगातार 27 दिन तक लॉकडाउन रहने के बाद रायपुर जिला 6 से 16 मई तक 10 दिनों के लिए और बंद रहेगा।
चौथे लॉकडाउन में आम लोगों को थोड़ी राहत दी गई है। 6 मई को सुबह 6 बजे से मोहल्लों, गलियों और वार्डों में स्थित सिंगल किराना और सब्जियों की दुकानें शाम 5 बजे तक खुल सकेंगी। कृषि संबंधित दुकानों को भी इस बार खोलने की छूट दी गई है। पंखा, कूलर, एसी वाले आम लोगों को होम डिलीवरी के तहत चीजें बेच सकेंगे। दुकानों पर लोगों को बुलाना प्रतिबंधित रहेगा। इसके अलावा पहले की तरह ही कारोबारी छोटे मालवाहकों और ठेलों में किराना, सब्जी और नॉनवेज बेच सकेंगे। थोक फल, सब्जी और किराना बाजार को लोडिंग-अनलोडिंग के लिए रात 11 से सुबह 5 बजे तक का समय दिया गया है। पिछली बार सुबह 4 बजे तक का समय था, लेकिन इस बार एक घंटा बढ़ा दिया गया है। इस बार के लॉकडाउन में भी जिले की सीमाएं सील रहेंगी। ऑनलाइन 50 फीसदी टोकन के साथ रजिस्ट्री दफ्तरों में रजिस्ट्री होगी। जिनके पास पहले से रेलवे, बस या विमान का टिकट है वे बिना ई-पास के आ-जा सकेंगे। प्रतियोगी परीक्षाओं वाले छात्रों के लिए उनका प्रवेश पत्र ही ई-पास होगा। सभी तरह के बाजार, सुपर बाजार, शराब दुकान, डिपार्टमेंटल स्टोर, गार्डन, सेलून, ब्यूटी पार्लर सब पहले की तरह ही बंद रहेंगे।
इस बार के लॉकडाउन में ऐसी राहत
- गली, मोहल्लों और कॉलोनियों में मौजूद किराना की सिंगल दुकानें सुबह 6 से शाम 5 बजे तक खुलेंगी।
- इसके अलावा पहले की तरह ही छोटे मालवाहकों और ठेलों में सब्जी-किराना और नाॅनवेज बिकता रहेगा।
- थोक सब्जी और किराना डूमरतराई, लालपुर फल मार्केट में लोडिंग-अनलोडिंग रात 11 से सुबह 5 तक।
- ऑनलाइन एप जोमेटो-स्विगी से होटलों से ऑनलाइन खाना मंगवा सकेंगे सुबह 6 से रात 8 बजे तक।
- बीज, उर्वरक, कीटनाशक, कृषि मशीनरी और एग्रीकल्चर से संबंधित दुकानें शाम 5 बजे तक खुल सकेंगी।
- वाहन मरम्मत, पंक्चर, स्टेशनरी शॉप, लांड्री सर्विस, आटा चक्की, पैकेजिंग मटेरियल की दुकानें खुलेंगी।
- दो और चारपहिया वाहनों के शो रूम बंद रहेंगे। लेकिन उनके सर्विस सेंटर खुले रहेंगे, गाड़ियां बनेंगी।
- उद्योगों, इमरजेंसी सेवाएं, पेट्रोल-डीजल, एलपीजी, कोर पीडीएस, बिजनेस पर्पस के लिए बैंक खुलेंगे।
- पोस्ट ऑफिस, कोरियर सेवाएं शुरू की जाएंगी। डाक सेवा मिलेंगी लेकिन ई-कॉमर्स को अनुमति नहीं।
- पंखा, कूलर, एसी की दुकानें लोगों के लिए खोले बिना होम डिलीवरी से लोगों को बिक्री कर सकेंगे।
- न्यूज पेपर और दूध की डिलीवरी सुबह 6 से 8 बजे तक। दूध के लिए शाम 5 से 6.30 बजे तक छूट।
- औद्योगिक संस्थान और कंस्ट्रक्शन साइट मजदूरों को वहीं रखकर अपने निर्माण चालू रख सकती है।
- पेट्रोल पंप, गैस एजेंसी, मेडिकल स्टोर अपने तय समय तक खुल रहेंगे। एलपीजी की बुकिंग ऑनलाइन।
- सरकारी राशन दुकान मास्क, फिजिकल डिस्टेंसिग, नियमित सेनिटाइजेशन के नियमों के अनुसार खुलेंगी।
- रेल, बस, हवाई यात्रा के लिए स्टेशन, बस स्टैंड, एयरपोर्ट आने-जाने वाले यात्रियों को पास जरूरी नहीं।
- जिले से बाहर आने-जाने वाले यात्रियों को पहले की तरह ई-पास लेना होगा। परीक्षा वाले छात्रों को छूट।
पहले की तरह यह सख्ती जारी रहेगी
- सभी बाजार, शॉपिंग मॉल, सुपर बाजार, क्लब, सैलून, ब्यूटी पार्लर, मैरिज हॉल, जिम बंद रहेंगे।
- जिले की सभी मंडियां, थोक और चिल्हर बाजार बंद रहेंगे। किसी भी तरह के बाजार नहीं खुलेंगे।
- जिले की सभी शराब दुकान, बार, होटल, रेस्तरां, ढाबे बंद रहेंगे। सभी सीमाएं भी सील रहेंगी।
- धार्मिक, सांस्कृतिक, गार्डन, जंगल सफारी, तेलीबांधा मरीन ड्राइव, बूढ़ातालाब, रिसोर्ट बंद।
- स्कूल, कॉलेज, कोचिंग सेंटर समेत शैक्षणिक संस्थान बंद। केवल अनुमति वाली परीक्षाएं होंगी।
- सामाजिक, धार्मिक, राजनैतिक जुलूस, प्रदर्शन, किसी भी तरह के कार्यक्रम आयोजित नहीं होंगे।
- पान, सिगरेट, चौपाटी, चाट, फास्टफूड वाले सेंटर बंद। कहीं भी ठेलों पर बिक्री नहीं कर सकेंगे।
- शासकीय, अर्द्ध शासकीय, केंद्रीय और सार्वजनिक दफ्तर आम लोगों के काम लिए बंद रहेंगे।
- 50 फीसदी स्टाफ के साथ बैंक खुलेंगे, लेकिन लोगों का प्रवेश पूरी तरह से प्रतिबंधित रहेगा।
इस लॉकडाउन में पहली बार रविवार को टोटल लॉकडाउन करने की घोषणा की है। इस दिन केवल अस्पताल, क्लिनिक, मेडिकल दुकान, एलपीजी, दूध वितरण और चीजों की होम डिलीवरी की ही अनुमति होगी। यानी रविवार को किराना और सब्जियों की भी दुकानें नहीं खुलेंगी।
-डॉ. एस भारतीदासन , कलेक्टर
hin_Deva hin_Deva hin_Deva hin_Deva hin_Deva bho_Deva hin_Deva bho_Deva bho_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva bho_Deva